Pigbubuo nin dae mababa sa 30 mga tataramon an pamilya nin tataramon na Bisayá. Sa mga ini, an Cebuano o Sinugbuanon an pinakadakol an parataram na minagamit sa 20 milyon na katawo na pigtataram bilan saindang katutubóng tataramon, ini nasa Sentral Bisaya, mga parte kan Subangang Bisaya, asin kadaklan sa Mindanao. An iba pan bistadohon na tataramon asin malawakon na tinataram na Bisayá iyo an Hiligaynon o Ilonggo na tinataram kan 10 milyon sa Sulnupang Bisaya asin SOCCSKSARGEN; asin an saró iyo an Waray-Waray, na tinataram kan 3 milyon sa Subangang Bisaya. An importante sa kabihasnan, an iskritura asin an kaligrapiya kan kadaklan kan mga tawo nin Bisaya iyo an badlit, na may pagkakaiba sa iskriturang Tagalog na baybayin.